				|

		52014PC0126

			Prijedlog ODLUKE VIJEĆA o stajalištu koje je u ime Europske unije potrebno donijeti u Komisiji za očuvanje južne plavoperajne tune (CCSBT) /* COM/2014/0126 final - 2014/0069 (NLE) */

			   	OBRAZLOŽENJE
1.           KONTEKST PRIJEDLOGA
Konvencijom za očuvanje južne
plavoperajne tune (Konvencija CSBT) osnovana je Komisija za očuvanje južne
plavoperajne tune (CCSBT). Unija je od 2006. sudjelujuća nečlanica
CCSBT-a te je u skladu s Rezolucijom CCSBT-a o utvrđivanju statusa
sudjelujuće nečlanice proširene komisije i proširenog znanstvenog
odbora koja je donesena 2003. obvezna provoditi njegove odluke.
U skladu s člankom 218. stavkom 9.
Ugovora o funkcioniranju Europske unije, stajalište koje u ime Unije trebaju
donijeti RFMO-ovi, kao u slučaju kada su pozvani donositi akte koji
proizvode pravne učinke, uz iznimku akata kojima se dopunjuje ili mijenja
njihov institucionalni okvir, mora biti doneseno odlukom Vijeća na
prijedlog Komisije.
Takvo stajalište u okviru RFMO-ova
trenutačno se temelji na dvostupanjskom pristupu. Odlukom Vijeća
utvrđuju se vodeća načela i smjernice stajališta Unije na
višegodišnjoj osnovi, uzimajući u obzir da se ono nakon toga
usklađuje za svaki godišnji sastanak na temelju neslužbenih dokumenata
Komisije o kojima će raspravljati radna skupina Vijeća.
U pogledu CCSBT-a, Odlukom Vijeća
13424/09 od 9. listopada 2009. predviđa se revizija stajališta Unije prije
godišnjeg sastanka 2014. Stoga se ovim prijedlogom nastoji utvrditi stajalište
Unije u okviru CCSBT-a za razdoblje od 2014. do 2019. te na taj način
zamijeniti Odluku Vijeća 13424/09 kojom je obuhvaćeno razdoblje od
2009. do 2014.
Svrha revizije jest ugrađivanje
načela i smjernica nove zajedničke ribarstvene politike (ZRP) kako je
utvrđeno u Uredbi (EU) br. 1380/2013 Europskog parlamenta i Vijeća[1], uzimajući u obzir
i ciljeve Komunikacije Komisije o vanjskoj dimenziji ZRP-a[2]. Osim toga, stajalište
Unije usklađeno je s Ugovorom iz Lisabona. Konačno, stajalište je
usklađeno u mjeri u kojoj je to moguće, uzimajući u obzir
specifičnosti raznih RFMO-ova.
Kao što je to slučaj s trenutačnim
stajalištima, sljedeće stajalište sadržava načela i smjernice.
Nadalje, uvodi se standardni postupak za godišnje utvrđivanje stajališta
Unije, kako su zatražile države članice za nedavno usklađena
stajališta.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Vanjska dimenzija ZRP-a bila je dijelom ocjene
utjecaja za prijedloge reformi ZRP-a. Načela i smjernice dogovoreni za
novi ZRP jednostavno se prenašaju u revidirana stajališta.
3.           PRAVNI ELEMENTI PRIJEDLOGA
Sljedeća Odluka temelji se na Ugovoru o
funkcioniranju Europske unije, a posebno na članku 43. stavku 2. u
vezi s člankom 218. stavkom 9. kojim se predviđa da Vijeće na
prijedlog Komisije donosi odluku o utvrđivanju stajališta koja u ime Unije
treba donijeti tijelo osnovano na temelju sporazuma kada je to tijelo pozvano
donositi akte koji proizvode pravne učinke. To se primjenjuje na
stajalište koje u ime Unije treba donijeti Komisija u okviru CCSBT-a.
Uredba (EU) br. 1380/2013 Europskog parlamenta
i Vijeća[3]
pravna je osnova za utvrđivanje načela koja će se odraziti u
ovom pregovaračkom mandatu.
Sljedeća Odluka kojom je obuhvaćeno
razdoblje od 2014. do 2019. zamjenjuje Odluku Vijeća 13424/09 kojom
je obuhvaćeno razdoblje od 2009. do 2014.
2014/0069 (NLE)
Prijedlog
ODLUKE VIJEĆA
o stajalištu koje je u ime Europske unije
potrebno donijeti u Komisiji za očuvanje južne plavoperajne tune (CCSBT)
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 43. stavak 2. u vezi s
člankom 218. stavkom 9.,
uzimajući u obzir prijedlog Europske
komisije,
budući da:
(1)       Člankom 38. Ugovora o
funkcioniranju Europske unije u vezi s njegovim člankom 39. predviđa
se da je jedan od ciljeva zajedničke ribarstvene politike osigurati
dostupnost opskrbe.
(2)       Uredbom (EU)
br. 1380/2013 Europskog parlamenta i Vijeća[4] predviđa se da
Unija osigurava da su aktivnosti u ribarstvu i akvakulturi dugoročno
ekološki održive i da se njima upravlja na način koji je u skladu s
ciljevima postizanja gospodarskih i društvenih koristi te koristi za
zapošljavanje i pridonošenja dostupnosti opskrbe hranom. Osim toga
predviđa se da Unija primjenjuje načelo opreza u pristupu upravljanju
ribarstvom i nastoji osigurati da se iskorištavanjem živih morskih bioloških
resursa obnavljaju i održavaju populacije izlovljavanih vrsta iznad razina koje
mogu osigurati najviši održivi prinos. Njome se predviđa i da Unija
nastoji poduzimati mjere upravljanja i očuvanja koje se temelje na
najboljim dostupnim znanstvenim savjetima, promicati ribolovne metode koje
pridonose selektivnijem ribolovu i izbjegavanju te smanjenju, koliko je
moguće, neželjenih ulova, baviti se ribolovom s manjim utjecajem na morski
ekološki sustav i ribolovne resurse te postupno eliminirati odbačene
ulove. Osim toga, Uredbom se izričito predviđa da Unija ta
načela primjenjuje u svojoj vanjskoj politici.
(3)       Konvencijom za očuvanje
južne plavoperajne tune (Konvencija CSBT) osnovana je Komisija za očuvanje
južne plavoperajne tune (CCSBT). Unija je od 2006. sudjelujuća
nečlanica CCSBT-a te je u skladu s Rezolucijom CCSBT-a o utvrđivanju
statusa sudjelujuće nečlanice proširene komisije i proširenog
znanstvenog odbora koja je donesena 2003. obvezna provoditi njegove odluke.
CCSBT može na temelju znanstvenih dokaza donositi odluke koje su osmišljene
kako bi se populacije južne plavoperajne tune održavale na razinama kojima
će se omogućiti dugoročna održivost tih stokova. Te mjere mogu
za Uniju postati obvezujuće.
(4)       U skladu s člankom 218.
stavkom 9. Ugovora o funkcioniranju Europske unije, stajalište koje je u ime
Unije potrebno donijeti u regionalnim organizacijama za upravljanje u ribarstvu
kada su pozvane donositi akte koji proizvode pravne učinke, uz iznimku
akata kojima se dopunjuje ili mijenja njihov institucionalni okvir, mora biti
doneseno odlukom Vijeća na prijedlog Komisije.
(5)       Zbog razvojne prirode
ribolovnih resursa u području primjene Konvencije CSBT i posljedične
potrebe da se stajalištem Unije uzme u obzir novi razvoj događanja,
uključujući statističke, biološke i druge podatke koji se
predstavljaju prije ili tijekom godišnjeg sastanka CCSBT-a, za godišnje
utvrđivanje stajališta Unije potrebno je uspostaviti postupke u skladu s
načelom lojalne suradnje među institucijama Unije, sadržanom u
članku 13. stavku 2. UEU-a,
DONIJELO JE OVU ODLUKU:
Članak 1.
Stajalište koje treba zauzeti Europska unija na godišnjem sastanku CCSBT-a
kada je to tijelo pozvano donositi odluke koje imaju pravni učinak
utvrđeno je u Prilogu I. ovoj Odluci.
Članak 2.
Godišnje
utvrđivanje stajališta Unije na godišnjem sastanku CCSBT-a provodi se u
skladu s Prilogom II. ovoj Odluci.
Članak 3.
Stajalište Unije utvrđeno u Prilogu I. ovoj Odluci Vijeće
ocjenjuje i, ako je potrebno, revidira na prijedlog Komisije, najkasnije do
godišnjeg sastanka CCSBT-a 2019.
Članak
4.
Ova Odluka zamjenjuje Odluku Vijeća 13424/09 od 9. listopada 2009.

Članak 5.
Ova Odluka stupa na snagu XXX.
Sastavljeno u Bruxellesu
                                                                       Za
Vijeće
                                                                       Predsjednik
[1]               Uredba (EU) br. 1380/2013 Europskog parlamenta i
Vijeća o zajedničkoj ribarstvenoj politici, izmjeni uredaba
Vijeća (EZ) br. 1954/2003 i (EZ) br. 1224/2009 i stavljanju izvan snage
uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ
(SL L 354, 28.12.2013., str. 22.).
[2]               COM(2011)424 od 13.7.2011.
[3]               Uredba (EU) br. 1380/2013 Europskog parlamenta i
Vijeća o zajedničkoj ribarstvenoj politici, izmjeni uredaba
Vijeća (EZ) br. 1954/2003 i (EZ) br. 1224/2009 i stavljanju izvan snage
uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ
(SL L 354, 28.12.2013., str. 22.).
[4]               Uredba (EU) br. 1380/2013 Europskog parlamenta i
Vijeća o zajedničkoj ribarstvenoj politici, izmjeni uredaba
Vijeća (EZ) br. 1954/2003 i (EZ) br. 1224/2009 i stavljanju izvan snage
uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ
(SL L 354, 28.12.2013., str. 22.).
PRILOZI
Prijedlogu odluke Vijeća
o stajalištu koje je u ime Europske
unije potrebno donijeti u Komisiji za očuvanje južne plavoperajne tune
(CCSBT)
PRILOG I.
Stajalište
Unije u Komisiji za očuvanje južne plavoperajne tune

1.
Načela

Unija u okviru CCSBT-a:
a)           djeluje u
skladu s ciljevima koje Unija želi postići u okviru zajedničke
ribarstvene politike, posebno primjenom načela opreza kako bi se osiguralo
održivo iskorištavanje vrsta, koje uređuje CCSBT, do razina koje mogu
osigurati najviši održivi prinos, kako bi se promicala primjena ekološki
utemeljenog pristupa upravljanju ribarstvom kojim se ograničava
ekološki utjecaj na ribolovne aktivnosti, kako bi se izbjegao i smanjio, koliko
je moguće, neželjeni ulov i postupno eliminirali odbačeni ulovi, kako
bi se smanjio na najmanju moguću mjeru utjecaj ribolovnih aktivnosti na
morski ekološki sustav, kao i promicanjem gospodarski isplativog i konkurentnog
ribolova Unije te kako bi se osigurao primjereni životni standard onima koji
ovise o ribolovnim aktivnostima vodeći računa o interesima
potrošača;
b)           osigurava
da su mjere donesene u okviru CCSBT-a u skladu s ciljevima Konvencije za
očuvanje južne plavoperajne tune (Konvencija CSBT);
c)           osigurava
da su mjere donesene u okviru CCSBT-a usklađene s međunarodnim pravom,
a posebno s odredbama Konvencije UN-a o pravu mora, Sporazuma UN-a u pogledu
očuvanja i upravljanja pograničnim ribljim naseljima i vrlo
migratornim ribljim vrstama te Sporazuma o promicanju usklađivanja
ribarskih plovila na otvorenom moru s međunarodnim mjerama za
očuvanje i upravljanje, i Sporazuma o mjerama države luke Organizacije za hranu
i poljoprivredu iz 2009.;
d)           promiče
dosljedna stajališta u okviru regionalnih organizacija za upravljanje u
ribarstvu i, prema potrebi, s regionalnim konvencijama o moru na istom
području;
e)           nastoji
ostvariti sinergiju s politikom koju Unija provodi kao dio svojih bilateralnih
odnosa u području ribarstva s trećim zemljama i osigurava
usklađenost s njezinim drugim politikama, posebno s onima koje se odnose
na vanjske odnose, okoliš, trgovinu, razvoj, istraživanje i inovacije i s
drugima;
f)            osigurava
poštovanje međunarodnih obveza Unije;
g)           poštuje
zaključke Vijeća od 19. ožujka 2012. o Komunikaciji Komisije o
vanjskoj dimenziji zajedničke ribarstvene politike[1].

2.
Smjernice

Unija, prema potrebi, nastoji podupirati
donošenje sljedećih mjera od strane CCSBT-a:
a)           mjere za
očuvanje ribolovnih resursa i upravljanje njima u području primjene
Konvencije CSBT koje se temelje na najboljim dostupnim znanstvenim savjetima, uključujući
TAC-ove i kvote ili uređenje napora za vrste koje uređuje CCSBT,
čime bi se ostvarila ili održala proizvodnja najvišeg održivog prinosa
najkasnije 2020. Prema potrebi, razmotrit će se posebne mjere za stokove
koji su izloženi izlovljavanju kako bi ribolovni napor bio u skladu s dostupnim
ribolovnim mogućnostima;
b)           mjere za
sprječavanje, suzbijanje i zaustavljanje nezakonitih, neprijavljenih i
nereguliranih ribolovnih aktivnosti u području primjene Konvencije CSBT,
uključujući popis plovila koja obavljaju takav ribolov;
c)           mjere
praćenja, kontrole i nadzora u području primjene Konvencije CSBT kako
bi se osigurala učinkovitost kontrole i usklađenost s mjerama
donesenima u okviru CCSBT-a;
d)           mjere za
smanjenje negativnog utjecaja ribolovnih aktivnosti na morsku bioraznolikost i
morski ekološki sustav, uključujući zaštitne mjere za ranjive morske
ekološke sustave u području primjene Konvencije CSBT, u skladu s
Rezolucijama Opće skupštine Ujedinjenih naroda, koje sadržavaju mjere za
izbjegavanje i smanjivanje, koliko je to moguće, neželjenih ulova, osobito
ekološki povezanih vrsta, i mjere za postupno eliminiranje odbačenih
ulova;
e)           mjere s
ciljem zabrane ribolova koji se obavlja samo radi izlova peraja morskog psa uz
zahtjev da se svi morski psi moraju iskrcati s perajama prirodno povezanima s
trupom;
f)            razvoj
zajedničkih pristupa s ostalim regionalnim organizacijama za upravljanje u
ribarstvu koje su uključene u upravljanje ribarstvom, a osobito one koje
su uključene u ribolov tune;
g)           dodatne
tehničke mjere koje se temelje na savjetima pomoćnih tijela CCSBT-a.
PRILOG II.
Godišnje
utvrđivanje stajališta Unije koje treba zauzeti
na
godišnjem sastanku Komisije za očuvanje južne plavoperajne tune
Prije svakoga godišnjeg sastanka Komisije za
očuvanje južne plavoperajne tune (CCSBT) moraju se poduzeti potrebni
koraci kako bi se stajalištem koje se izražava u ime Unije uzeli u obzir
najnoviji statistički, biološki i drugi relevantni podaci dostavljeni
Europskoj komisiji, u skladu s načelima i smjernicama određenima u
Prilogu I.
U tu svrhu i na temelju tih podataka, Europska
komisija dostavlja Vijeću ili svojim pripremnim tijelima pravovremeno
prije svakoga godišnjeg sastanka CCSBT-a pisani dokument u kojem se
utvrđuju detalji prijedloga utvrđivanja stajališta Unije za raspravu
i prihvaćanje detalja stajališta koje treba izraziti u ime Unije.
Ako tijekom daljnjih sastanaka,
uključujući sastanke na licu mjesta, nije moguće postići
dogovor kako bi se stajalištem Unije uzeli u obzir novi elementi, pitanje se
upućuje Vijeću ili njegovim pripremnim tijelima.
[1]               vidi dok. 7086/12 PECHE 66


				|

		52014PC0268

			Prijedlog ODLUKE VIJEĆA o stajalištu koje treba zauzeti Europska unija u okviru Zajedničkog odbora osnovanog Sporazumom između Europske ekonomske zajednice i Švicarske Konfederacije od 22. srpnja 1972., u pogledu zamjene Protokola 3. uz taj Sporazum o definiciji pojma „proizvodi s podrijetlom” i načinima administrativne suradnje novim Protokolom u kojem se u pogledu pravila izvornosti upućuje na Regionalnu konvenciju o paneuromediteranskim povlaštenim pravilima o podrijetlu /* COM/2014/0268 final - 2014/0141 (NLE) */

			   	OBRAZLOŽENJE
1.           KONTEKST PRIJEDLOGA
Regionalnom konvencijom o paneuromediteranskim
povlaštenim pravilima o podrijetlu[1]
(dalje u tekstu: „Konvencija”) predviđene su odredbe o podrijetlu robe
kojom se trguje na temelju relevantnih Sporazuma sklopljenih između
ugovornih stranaka. EU i Švicarska potpisali su Konvenciju 15. lipnja 2011.
EU i Švicarska dostavili su depozitaru
Konvencije svoje isprave o prihvatu 26. ožujka 2012. odnosno 28. studenoga
2011. Stoga je Konvencija primjenom svojeg članka 10. stavka 3. stupila na
snagu 1. svibnja 2012. za EU i 1. siječnja 2012. za Švicarsku.
Člankom 6. Konvencije predviđa se da
svaka ugovorna stranka poduzima odgovarajuće mjere kako bi se osigurala
učinkovita primjena Konvencije. U tu bi svrhu Zajednički odbor
osnovan Sporazumom između Europske ekonomske zajednice i Švicarske
Konfederacije[2]
trebao donijeti Odluku kojom se Protokol 3. o definiciji pojma „proizvodi s
podrijetlom” i načinima administrativne suradnje zamjenjuje novim
Protokolom u kojem se u pogledu pravila izvornosti upućuje na Konvenciju.
Stajalište koje treba zauzeti EU u okviru Zajedničkog odbora trebalo bi
odrediti Vijeće.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Na sastanku Odbora za Carinski zakonik, odjela
za podrijetlo, 13. svibnja 2013. održane su konzultacije s državama
članicama EU-a o nacrtu Odluke Vijeća. Konzultacije s ugovornim
strankama održane su na sastanku radne skupine Pan-Euro-Med 14. i 15. svibnja
2013.
Vanjska ekspertiza nije bila potrebna.
Nadalje, procjena učinka nije bila potrebna jer su predložene izmjene
tehničke prirode i ne utječu na sadržaj Protokola o pravilima o
podrijetlu koji je trenutačno na snazi.
3.           PRAVNI ELEMENTI PRIJEDLOGA
Pravna je osnova Odluke Vijeća
članak 207. stavak 4. prvi podstavak u vezi s
člankom 218. stavkom 9. Ugovora o funkcioniranju Europske unije.
Prijedlog je u isključivoj nadležnosti
Unije. Načelo supsidijarnosti stoga se ne primjenjuje.
Predloženi instrument: Odluka Vijeća.
2014/0141 (NLE)
Prijedlog
ODLUKE VIJEĆA
o stajalištu koje treba zauzeti Europska
unija u okviru Zajedničkog odbora osnovanog Sporazumom između
Europske ekonomske zajednice i Švicarske Konfederacije od 22. srpnja 1972., u
pogledu zamjene Protokola 3. uz taj Sporazum o definiciji pojma „proizvodi s
podrijetlom” i načinima administrativne suradnje novim Protokolom u kojem
se u pogledu pravila izvornosti upućuje na Regionalnu konvenciju o
paneuromediteranskim povlaštenim pravilima o podrijetlu
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207. stavak 4. prvi podstavak, u
vezi s člankom 218. stavkom 9.,
uzimajući u obzir prijedlog Europske
komisije,
budući da:
(1)       Protokol br. 3 uz Sporazum
između Europske ekonomske zajednice i Švicarske Konfederacije[3], dalje u tekstu
„Sporazum”, odnosi se na definiciju pojma „proizvodi s podrijetlom” i
načina administrativne suradnje, dalje u tekstu „Protokol 3.”.
(2)       Regionalnom konvencijom o
paneuromediteranskim povlaštenim pravilima o podrijetlu[4] (dalje u tekstu:
„Konvencija”) predviđene su odredbe o podrijetlu robe kojom se trguje na
temelju relevantnih Sporazuma sklopljenih između ugovornih stranaka.
(3)       EU i Švicarska potpisali su
Konvenciju 15. lipnja 2011.
(4)       EU i Švicarska dostavili su
depozitaru Konvencije svoje isprave o prihvatu 26. ožujka 2012. odnosno 28.
studenoga 2011. Stoga je Konvencija primjenom svojeg članka 10. stavka 3.
stupila na snagu 1. svibnja 2012. za EU i 1. siječnja 2012. za Švicarsku.
(5)       Člankom 6. Konvencije
predviđa se da svaka ugovorna stranka poduzima odgovarajuće mjere
kako bi se osigurala učinkovita primjena Konvencije. U tu svrhu
Zajednički odbor osnovan Sporazumom treba donijeti Odluku kojom se
Protokol 3. zamjenjuje novim Protokolom u kojem se u pogledu pravila izvornosti
upućuje na Konvenciju.
(6)       Europska unija stoga bi
trebala u okviru Zajedničkog odbora donijeti stajalište utvrđeno u
priloženom nacrtu odluke,
DONIJELO JE OVU ODLUKU:
Članak 1.
Stajalište koje bi trebao zauzeti EU u okviru
Zajedničkog odbora osnovanog Sporazumom između Europske ekonomske
zajednice i Švicarske Konfederacije, u pogledu zamjene Protokola 3. uz taj
Sporazum o definiciji pojma „proizvodi s podrijetlom” i načinima
administrativne suradnje novim Protokolom u kojem se u pogledu pravila izvornosti
upućuje na Regionalnu konvenciju o paneuromediteranskim povlaštenim
pravilima o podrijetlu, utvrđeno je u priloženom nacrtu odluke
Zajedničkog odbora.
Predstavnici Unije u Zajedničkom odboru
mogu prihvatiti manje izmjene nacrta Odluke bez daljnje odluke Vijeća.
Članak
2.
Odluka Zajedničkog odbora objavljuje se u
Službenom listu Europske unije.
Članak 3.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 54, 26.2.2013., str. 4.
[2]               SL L 300, 31.12.1972., str. 189.
[3]               SL L 300, 31.12.1972., str. 189.
[4]               SL L 54, 26.2.2013., str. 4.
PRILOG
Nacrt
ODLUKE ZAJEDNIČKOG ODBORA EU-a i ŠVICARSKE br. […]
od […]
o izmjeni Protokola 3. uz Sporazum između Europske ekonomske
zajednice i Švicarske Konfederacije o definiciji pojma „proizvodi s
podrijetlom” i načina administrativne suradnje
Zajednički odbor,
uzimajući u obzir Sporazum između
Europske ekonomske zajednice i Švicarske Konfederacije, potpisan u Bruxellesu
22. srpnja 1972.[1],
dalje u tekstu „Sporazum”, a posebno njegov članak 11.,
uzimajući u obzir Protokol 3. uz Sporazum
o definiciji pojma „proizvodi s podrijetlom” i načina administrativne
suradnje, dalje u tekstu „Protokol 3.”,
budući da:
(1)
U članku 11. Sporazuma upućuje se na
Protokol 3. kojim se utvrđuju pravila o podrijetlu i predviđa
kumulacija podrijetla između EU-a, Švicarske (uključujući
Lihtenštajn), Islanda, Norveške, Turske, Farskih otoka i sudionika u
Barcelonskom procesu[2].
(2)
Člankom 39. Protokola 3. predviđa se da
Zajednički odbor utvrđen člankom 29. Sporazuma može
odlučiti izmijeniti odredbe ovog Protokola.
(3)
Regionalnom konvencijom o paneuromediteranskim
povlaštenim pravilima o podrijetlu[3],
dalje u tekstu „Konvencija”, protokole o pravilima podrijetla koji su na snazi
u državama paneuromediteranskog područja nastoji se zamijeniti
jedinstvenim pravnim aktom.
(4)
EU i Švicarska potpisali su Konvenciju 15. lipnja
2011.
(5)
EU i Švicarska dostavili su depozitaru Konvencije
svoje isprave o prihvatu 26. ožujka 2012. odnosno 28. studenoga 2011. Stoga je
Konvencija primjenom svojeg članka 10. stavka 3. stupila na snagu 1.
svibnja 2012. za EU i 1. siječnja 2012. za Švicarsku.
(6)
U skladu s Konvencijom sudionici u procesu
stabilizacije i pridruživanja uključeni su u paneuromediteransko
područje kumulacije podrijetla.
(7)
Ako prijelaz na Konvenciju nije istodoban za sve
ugovorne stranke u području kumulacije, to ne bi smjelo dovesti do manje
povoljnog položaja u usporedbi s ranijim položajem u okviru Protokola.
(8)
Protokol 3. uz Sporazum treba stoga izmijeniti kako
bi se uključilo upućivanje na Konvenciju.
ODLUČIO
JE:
Članak 1.
Protokol 3. uz Sporazum o definiciji pojma
„proizvodi s podrijetlom” i načinima administrativne suradnje zamjenjuje
se tekstom iz Priloga ovoj Odluci.
Članak 2.
Ova Odluka stupa na snagu na dan donošenja.
Primjenjuje se od [1. ... 2014.].
Sastavljeno u
                                                                       Za
Zajednički odbor
                                                                       Predsjednik
Prilog
Protokol
3.
o
definiciji pojma „proizvodi s podrijetlom” i načinima administrativne
suradnje
Članak 1.
Primjenjiva
pravila o podrijetlu
Za potrebe provedbe ovog Sporazuma primjenjuju
se Dodatak I. i odgovarajuće odredbe Dodatka II. Regionalnoj konvenciji o
paneuromediteranskim povlaštenim pravilima o podrijetlu[4], dalje u tekstu
„Konvencija”.
Sva upućivanja na „odgovarajući
Sporazum” u Dodatku I. i u odgovarajućim odredbama Dodatka II. Regionalnoj
konvenciji o paneuromediteranskim povlaštenim pravilima o podrijetlu smatraju
se upućivanjima na ovaj Sporazum.
Članak 2.
Rješavanje
sporova
Sporovi o postupcima provjere iz članka
32. Dodatka I. Konvenciji, koji se ne mogu riješiti između carinskih
tijela koja traže provjeru i carinskih tijela odgovornih za provedbu provjere,
podnose se Zajedničkom odboru.
U svakom slučaju rješavanje sporova
između uvoznika i carinskih tijela zemlje uvoznice provodi se na temelju
zakonodavstva te zemlje.
Članak 3.
Izmjene
Protokola
Zajednički odbor može odlučiti
izmijeniti odredbe ovog Protokola.
Članak 4.
Povlačenje
iz Konvencije
1. Ako EU ili Švicarska depozitaru konvencije
dostave pismenu obavijest o svojoj namjeri povlačenja iz Konvencije u
skladu s njezinim člankom 9., EU i Švicarska odmah započinju pregovore
o pravilima o podrijetlu radi provedbe ovog Sporazuma.
2. Do stupanja na snagu novoutvrđenih
pravila o podrijetlu na ovaj Sporazum i dalje se primjenjuju pravila o
podrijetlu iz Dodatka I. i, po potrebi, odgovarajuće odredbe Dodatka II.
Konvenciji koji su primjenjivi u trenutku povlačenja. Međutim od
trenutka povlačenja smatra se da je pravilima o podrijetlu iz Dodatka I. i, po potrebi, odgovarajućim odredbama Dodatka II. Konvenciji dopuštena
dvostrana kumulacija samo između EU-a i Švicarske.
Članak 5.
Prijelazne
odredbe – kumulacija
1. Bez obzira na članak 3. Dodatka I.
Konvenciji pravila o kumulaciji utvrđena člancima 3. i 4. Protokola
3. uz Sporazum, kako je izmijenjen Odlukom br. 1/2005 Zajedničkog odbora
EU-a i Švicarske od 15. prosinca 2005.[5],
i dalje se primjenjuju između EU-a i Švicarske dok Konvencija ne stupi na
snagu u odnosu na sve ugovorne stranke navedene u člancima 3. i 4.
2. Bez obzira na članak 16. stavak 5. i
članak 21. stavak 3. Dodatka I. Konvenciji, ako kumulacija uključuje
samo države EFTA-e, Farske otoke, EU, Tursku i sudionike procesa stabilizacije
i pridruživanja, dokaz podrijetla može biti potvrda o prometu robe EUR.1 ili
izjava o podrijetlu.
[1]               SL L 300, 31.12.1972., str. 189.
[2]               Alžir, Egipat, Izrael, Jordan, Libanon, Maroko,
Palestina, Sirija i Tunis.
[3]               SL L 54, 26.2.2013., str. 4.
[4]               SL L 54, 26.2.2013., str. 4.
[5]               SL L 45, 15.2.2006., str. 2.


				|

		52015PC0055

			Prijedlog ODLUKE VIJEĆA o utvrđivanju stajališta koje treba zauzeti u ime Unije u odgovarajućim odborima Gospodarske komisije Ujedinjenih naroda za Europu u vezi s prijedlozima izmjena pravilnikâ UN-a br. 7, 13, 23, 37, 38, 41, 43, 45, 51, 55, 59, 75, 78, 98, 99, 106, 107, 110, 112, 113, 117, 119, 123, 128 i 129, o drugoj izmjeni GTP-a UN-a br. 3 u vezi s kočnim sustavima motocikala i o trećoj izmjeni GTP-a UN-a br. 4 u vezi s globalnim postupkom certifikacije motora teških vozila /* COM/2015/055 final - 2015/0033 (NLE) */

			   	OBRAZLOŽENJE
1.           KONTEKST PRIJEDLOGA
Gospodarska komisija Ujedinjenih naroda za
Europu (UNECE) na međunarodnoj razini izrađuje usklađene
zahtjeve kojima se nastoje ukloniti tehničke prepreke trgovini motornim
vozilima među ugovornim strankama Revidiranog sporazuma iz 1958. i
osigurati da ta vozila pružaju visoku razinu sigurnosti i zaštite okoliša.
U skladu s Odlukom Vijeća 97/836/EZ od
27. studenoga 1997. Unija je pristupila Sporazumu Gospodarske komisije
Ujedinjenih naroda za Europu („UNECE”) o prihvaćanju jednakih
tehničkih propisa za vozila na kotačima, opremu i dijelove koji mogu
biti ugrađeni i/ili upotrijebljeni u vozilima na kotačima i uvjetima
za uzajamno priznavanje homologacija dodijeljenih na temelju tih propisa[1] („Revidirani sporazum
iz 1958.”), a u skladu s Odlukom Vijeća 2000/125/EZ od
31. siječnja 2000. o sklapanju Sporazuma o utvrđivanju globalnih
tehničkih propisa za vozila na kotačima, opremu i dijelove koji mogu
biti ugrađeni i/ili upotrijebljeni u vozilima na kotačima[2] („Usporedni sporazum”),
Unija je pristupila Usporednom sporazumu.
Sastanci WP29 UNECE-a, Svjetskog foruma za
usklađivanje pravilnika o vozilima, održavaju se triput, u ožujku, lipnju
i studenome svake kalendarske godine. Na svakom se sastanku donose nove izmjene
postojećih pravilnika UN-a ili globalnih tehničkih pravilnika UN-a
(GTP-i UN-a) kako bi se omogućio tehnički napredak. Prije svakog
sastanka WP29 te izmjene donosi jedna od šest radnih skupina koje djeluju u
okviru WP29.
Zatim se na sastanku WP29 održava konačno
glasovanje za donošenje izmjena, dodataka i ispravaka, uz uvjet da je postignut
kvorum i da je prisutna kvalificirana većina ugovornih stranaka. EU je
ugovorna stranka dvaju sporazuma (sporazuma iz 1958. i sporazuma iz 1998.) u
okviru WP29. Svaki se put priprema Odluka Vijeća, takozvana „mega odluka”,
koja sadržava popis izmjena, dodataka i ispravaka te kojom se Komisiji odobrava
glasovanje u ime Unije na svakom sastanku WP29.
Ovom se Odlukom Vijeća utvrđuje
stajalište Unije pri glasovanju o izmjenama, dodacima i ispravcima o kojima
će se glasovati na sastanku WP29 u ožujku 2015. koji će se održati od
10. do 13. ožujka 2015.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Održana su savjetovanja s Tehničkim
odborom za motorna vozila i uzete su u obzir primjedbe stručnjaka iz
država članica.
3.           PRAVNI ELEMENTI PRIJEDLOGA
·
Sažetak predloženog djelovanja
Prijedlogom se utvrđuje stajalište Unije
pri glasovanju o izmjenama pravilnikâ UN-a br. 7, 13, 23, 37, 38, 41, 43, 45,
51, 55, 59, 75, 78, 98, 99, 106, 107, 110, 112, 113, 117, 119, 123, 128, 129, o
drugoj izmjeni GTP-a UN-a br. 3 u vezi s kočnim sustavima motocikala i o
trećoj izmjeni GTP-a UN-a br. 4 u vezi s globalnim postupkom certifikacije
motora teških vozila.
·
Pravna osnova
Pravna osnova za ovaj prijedlog jest
članak 114., u vezi s člankom 218. stavkom 9. Ugovora o
funkcioniranju Europske unije.
·
Načelo supsidijarnosti
Samo Unija može glasovati za međunarodne
instrumente poput prijedloga izmjena pravilnikâ UN-a i nacrta globalnih
tehničkih pravilnika i njihovo uvrštenje u sustav homologacije tipa
motornih vozila Unije. Time se ne sprječava samo rascjepkanost unutarnjeg
tržišta već se i osiguravaju jednake zdravstvene i sigurnosne norme diljem
Unije. Omogućuju se i prednosti ekonomije razmjera: proizvodi se mogu
izrađivati za cijelo tržište Unije te čak i za međunarodno
tržište umjesto da ih se prilagođava kako bi bili u skladu s nacionalnom
homologacijom tipa za svaku državu članicu.
Zato je prijedlog u skladu s načelom
supsidijarnosti.
·
Načelo proporcionalnosti
Ovom se Odlukom Vijeća ovlašćuje
Komisiju da glasuje u ime Unije te je ona odgovarajući instrument u skladu
s člankom 5. stavkom 1. Odluke Vijeća 97/836/EZ za
utvrđivanje zajedničkog stajališta EU-a u UNECE-u pri glasovanju o
radnim dokumentima predloženima u dnevnom redu sastanka WP29. Ovaj je prijedlog
stoga u skladu s načelom proporcionalnosti jer se njime ne zahtijeva
izlaženje iz okvira nužnog da bi se ostvarili ciljevi osiguranja pravilnog
funkcioniranja unutarnjeg tržišta, a njime se pritom pruža i visoka razina
javne sigurnosti i zaštite.
·
Izbor instrumenata
U skladu s člankom 218. stavkom 9. UFEU-a
potrebna je odluka Vijeća kako bi se utvrdila stajališta koja treba
donijeti u ime Unije u tijelu osnovanom na temelju međunarodnog sporazuma.
2015/0033 (NLE)
Prijedlog
ODLUKE VIJEĆA
o utvrđivanju stajališta koje treba
zauzeti u ime Unije u odgovarajućim odborima Gospodarske komisije
Ujedinjenih naroda za Europu u vezi s prijedlozima izmjena pravilnikâ UN-a br.
7, 13, 23, 37, 38, 41, 43, 45, 51, 55, 59, 75, 78, 98, 99, 106, 107, 110, 112,
113, 117, 119, 123, 128 i 129, o drugoj izmjeni GTP-a UN-a br. 3 u vezi s
kočnim sustavima motocikala i o trećoj izmjeni GTP-a UN-a br. 4 u
vezi s globalnim postupkom certifikacije motora teških vozila
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 114., u vezi s člankom 218.
stavkom 9.,
uzimajući u obzir prijedlog Europske
komisije,
budući da:
1.         Unija je u skladu s Odlukom Vijeća 97/836/EZ[3] pristupila Sporazumu
Gospodarskog povjerenstva Ujedinjenih naroda za Europu (UNECE) o
prihvaćanju jednakih tehničkih propisa za vozila na kotačima,
opremu i dijelove koji mogu biti ugrađeni i/ili upotrijebljeni u vozilima
na kotačima i uvjetima za uzajamno priznavanje homologacija dodijeljenih
na temelju tih propisa („Revidirani sporazum iz 1958.”).
2.         U skladu s Odlukom Vijeća 2000/125/EZ[4] Unija je pristupila
Sporazumu o donošenju globalnih tehničkih propisa za vozila na
kotačima, opremu i dijelove koji mogu biti ugrađeni i/ili
upotrijebljeni u vozilima na kotačima („Usporedni sporazum”).
3.         Direktivom 2007/46/EZ Europskog parlamenta i Vijeća[5] zamijenjeni su sustavi
homologacije država članica postupkom homologacije Unije te je
uspostavljen usklađeni okvir s administrativnim odredbama i općim
tehničkim zahtjevima za sva nova vozila, sustave, sastavne dijelove i
zasebne tehničke jedinice. Tom su se Direktivom pravilnici UN-a uvrstili u
sustav homologacije tipa EU-a, kao zahtjevi za homologaciju tipa ili kao
alternative zakonodavstvu Unije. Od donošenja te Direktive pravilnicima UN-a
sve više se zamjenjuje zakonodavstvo Unije u okviru homologacije tipa EU-a.
4.         U svjetlu iskustva i tehničkih napredaka, potrebno je
prilagoditi zahtjeve koji se odnose na određene elemente ili značajke
obuhvaćene pravilnicima UN-a br. 7, 13, 23, 37, 38, 41, 43, 45, 51, 55, 59,
75, 78, 98, 99, 106, 107, 110, 112, 113, 117, 119, 123, 128, 129, GTP-om UN-a
br. 3 u vezi s kočnim sustavima motocikala i GTP-om UN-a br. 4 u vezi s
globalnim postupkom certifikacije motora teških vozila.
5.         Stoga je potrebno utvrditi stajalište koje treba zauzeti u
ime Unije u Upravnom odboru Revidiranog sporazuma iz 1958. te u Izvršnom odboru
Usporednog sporazuma u pogledu donošenja tih akata UN-a,
DONIJELO JE OVU ODLUKU:
Članak 1.
Stajalište koje treba zauzeti u ime Unije na
sastanku Upravnog odbora Revidiranog sporazuma iz 1958. te Izvršnog odbora
Usporednog sporazuma od 10. do 13. ožujka 2015. jest da se glasa u
korist akata UN-a navedenih u Prilogu ovoj Odluci.
Članak 2.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 346, 17.12.1997., str. 78.
[2]               SL L 35, 10.2.2000., str. 12.
[3]               Odluka Vijeća 97/836/EZ od 27. studenoga 1997. s
obzirom na pristupanje Europske zajednice Sporazumu Gospodarske komisije
Ujedinjenih naroda za Europu o prihvaćanju jednakih tehničkih propisa
za vozila na kotačima, opremu i dijelove koji mogu biti ugrađeni
i/ili upotrijebljeni u vozilima na kotačima i uvjetima za uzajamno
priznavanje homologacija dodijeljenih na temelju tih propisa („Revidirani
Sporazum iz 1958.”) (SL L 346, 17.12.1997., str. 78.).
[4]               Odluka Vijeća 2000/125/EZ od 31. siječnja
2000. o sklapanju Sporazuma o utvrđivanju globalnih tehničkih propisa
za vozila na kotačima, opremu i dijelove koji mogu biti ugrađeni
i/ili upotrijebljeni u vozilima na kotačima („Usporedni sporazum”) (SL
L 35, 10.2.2000., str. 12.).
[5]               Direktiva 2007/46/EZ Europskog parlamenta i Vijeća
od 5. rujna 2007. o uspostavi okvira za homologaciju motornih vozila i njihovih
prikolica te sustava, sastavnih dijelova i zasebnih tehničkih jedinica
namijenjenih za takva vozila (Okvirna direktiva) (SL L 263, 9.10.2007.,
str. 1).
PRILOG
 Prijedlog dodatka 24 nizu izmjena 02 Pravilnika br. 7 (pozicijska, kočna i gabaritna svjetla) || ECE/TRANS/WP.29/2015/15
 Prijedlog dodatka 13 nizu izmjena 11 Pravilnika br. 13 (kočni sustavi teških vozila) || ECE/TRANS/WP.29/2015/6
 Prijedlog dodatka 20 Pravilniku br. 23 (svjetla za vožnju unatrag) || ECE/TRANS/WP.29/2015/17
 Prijedlog dodatka 44 nizu izmjena 03 Pravilnika br. 37 (žarulje sa žarnom niti) || ECE/TRANS/WP.29/2015/18
 Prijedlog dodatka 17 Pravilniku br. 38 (stražnja svjetla za maglu) || ECE/TRANS/WP.29/2015/19
 Prijedlog dodatka 2 nizu izmjena 04 Pravilnika br. 41 (emisija buke motocikla) || ECE/TRANS/WP.29/2015/2
 Prijedlog dodatka 4 nizu izmjena 01 Pravilnika br. 43 (sigurnosna stakla) || ECE/TRANS/WP.29/2015/11
 Ispravak 5 revizije 3 Pravilnika br. 43 (sigurnosna stakla) || ECE/TRANS/WP.29/2015/34
 Prijedlog dodatka 9 nizu izmjena 01 Pravilnika br. 45 (uređaj za čišćenje glavnih svjetala) || ECE/TRANS/WP.29/2015/20
 Prijedlog niza izmjena 03 Pravilnika br. 51 (buka vozila kategorije M i N) || ECE/TRANS/WP.29/2015/3
 Prijedlog dodatka 4 nizu izmjena 01 Pravilnika br. 55 (mehaničke spojnice) || ECE/TRANS/WP.29/2015/7
 Prijedlog za niz izmjena 02 Pravilnika br. 59 (zamjenski sustavi za smanjenje buke) || ECE/TRANS/WP.29/2015/4
 Prijedlog dodatka 15 Pravilniku br. 75 (gume za motocikle/mopede) || ECE/TRANS/WP.29/2015/8
 Prijedlog dodatka 2 nizu izmjena 03 Pravilnika br. 78 (kočni sustavi vozila kategorije L) || ECE/TRANS/WP.29/2015/9
 Prijedlog dodatka 6 nizu izmjena 01 Pravilnika br. 98 (glavna svjetla sa svjetlosnim izvorima s izbojem u plinu) || ECE/TRANS/WP.29/2015/27
 Prijedlog dodatka 10 Pravilniku br. 99 (svjetlosni izvori s izbojem u plinu) || ECE/TRANS/WP.29/2015/28
 Prijedlog dodatka 12 Pravilniku br. 106 (gume za poljoprivredna vozila) || ECE/TRANS/WP.29/2015/10
 Prijedlog dodatka 3 nizu izmjena 05 Pravilnika br. 107 (vozila kategorija M2 i M3) || ECE/TRANS/WP.29/2015/12
 Prijedlog dodatka 3 nizu izmjena 06 Pravilnika br. 107 (vozila kategorija M2 i M3) || ECE/TRANS/WP.29/2015/44
 Prijedlog dodatka 3 nizu izmjena 01 Pravilnika br. 110 (vozila s pogonom na stlačeni prirodni plin / ukapljeni prirodni plin) || ECE/TRANS/WP.29/2015/13
 Prijedlog dodatka 6 nizu izmjena 01 Pravilnika br. 112 (glavna svjetla koja emitiraju asimetrični kratki snop) || ECE/TRANS/WP.29/2015/29
 Prijedlog dodatka 5 nizu izmjena 01 Pravilnika br. 113 (glavna svjetla koja emitiraju simetrični kratki snop) || ECE/TRANS/WP.29/2015/30
 Prijedlog dodatka 7 nizu izmjena 02 Pravilnika br. 117 (gume, otpor kotrljanja, buka od kotrljanja i prianjanje na mokroj podlozi) || ECE/TRANS/WP.29/2015/5
 Prijedlog dodatka 4 nizu izmjena 01 Pravilnika br. 119 (svjetla za osvjetljavanje ceste pri skretanju vozila) || ECE/TRANS/WP.29/2015/31
 Prijedlog dodatka 7 nizu izmjena 01 Pravilnika br. 123 (prilagodljivi sustav prednjih svjetala (AFS)) || ECE/TRANS/WP.29/2015/32
 Prijedlog dodatka 4 Pravilniku br. 128 (svjetlosni izvor sa svjetlećom (LED) diodom) || ECE/TRANS/WP.29/2015/33 ECE/TRANS/WP.29/2015/33/Corr.1
 Prijedlog dodatka 4 Pravilniku br. 129 (unaprijeđeni sustavi za sigurnosno vezivanje djeteta) || ECE/TRANS/WP.29/2015/43
 Druga izmjena gtp-a br. 3 (kočni sustavi motocikala) || ECE/TRANS/WP.29/2015/38 ECE/TRANS/WP.29/2015/39 ECE/TRANS/WP.29/AC.3/37
 Treća izmjena gtp-a br. 4 (globalni postupak certifikacije motora teških vozila (WHDC)) || ECE/TRANS/WP.29/2014/84 ECE/TRANS/WP.29/2014/85 ECE/TRANS/WP.29/AC.3/29 ECE/TRANS/WP.29/AC.3/38


				|

		52014PC0364

			Prijedlog ODLUKE VIJEĆA o stajalištu koje će zauzeti Europska unija u Vijeću ministara AKP-a i EU-a u pogledu revizije Priloga III. Sporazumu o partnerstvu između AKP-a i EU-a /* COM/2014/0364 final - 2014/0184 (NLE) */

			   	OBRAZLOŽENJE
U „Planu za promjenu”[1] navodi se da je
uključiv i održiv gospodarski rast ključan za dugoročno
smanjenje siromaštva. Za takav gospodarski rast potrebni su povoljno poslovno
okruženje, povećanje lokalne konkurentnosti i novi načini suradnje s
privatnim sektorom preko postojećih financijskih instrumenata ili onih
koji se tek trebaju uspostaviti.
Na Četvrtom forumu na visokoj razini o
učinkovitosti pomoći u Busanu pozvalo se na izravnije
uključivanje privatnog sektora radi unapređenja inovacija, stvaranja
prihoda i radnih mjesta, promicanja malih i srednjih poduzeća i
poduzetništva, aktiviranja nacionalnih financijskih sredstava i daljnjeg
razvoja inovativnih financijskih mehanizama.
Time je određen smjer zajedničke
rasprave država EU-a i AKP-a o potpori razvoju privatnog sektora koja bi se
trebala odražavati u izradi programa i provedbi 11. Europskog razvojnog fonda
(dalje u tekstu „ERF”).
S obzirom na navedeno i na razvoj
međunarodnih događaja, osobito znatan broj subjekata i načina na
koje je moguće pružiti učinkovitu potporu privatnom sektoru,
proizlazi da programe trebaju provoditi organizacije koje mogu pružiti
visokokvalitetno stručno znanje na isplativ način.
Na temelju toga, izmjena Priloga III.
Sporazumu o partnerstvu između članica Skupine afričkih,
karipskih i pacifičkih država, s jedne strane, i Europske zajednice i
njezinih država članica, s druge strane, potpisan u Cotonouu 23. lipnja
2000.[2]
(dalje u tekstu „Sporazum iz Cotonoua”), kako je zadnje izmijenjen u
Ouagadogouu (Burkina Faso) 22. lipnja 2010.[3]
odnosi se na brisanje upućivanja na Centar za razvoj poduzetništva (dalje
u tekstu „CDE”).
Komisija predlaže da Vijeće Europske
unije donese priloženu Odluku.
2014/0184 (NLE)
Prijedlog
ODLUKE VIJEĆA
o stajalištu koje će zauzeti Europska
unija u Vijeću ministara AKP-a i EU-a u pogledu revizije Priloga III.
Sporazumu o partnerstvu između AKP-a i EU-a
VIJEĆE EUROPSKE UNIJE,
uzimajući
u obzir Ugovor o funkcioniranju Europske unije, a posebno njegov
članak 209. stavak 2. u vezi s člankom 218. stavkom 9.,
uzimajući
u obzir Sporazum o partnerstvu između
članica Skupine afričkih, karipskih i pacifičkih država, s jedne
strane, i Europske zajednice i njezinih država članica, s druge strane,
potpisan u Cotonouu 23. lipnja 2000.[4]
(u daljnjem tekstu „Sporazum o partnerstvu između AKP-a i EU-a”), kako je
izmijenjen u Ouagadougouu (Burkina Faso) 22. lipnja 2010.[5],
uzimajući
u obzir prijedlog Europske komisije,
budući
da:
(1)       U članku 100.
Sporazuma o partnerstvu između država AKP-a i EU-a navodi se da
Vijeće ministara AKP-a i EU-a na temelju preporuke Odbora za suradnju u
financiranju razvoja AKP-a i EU-a može preispitati, revidirati i/ili izmijeniti
Priloge I.a, I.b, II., III., IV. i VI. Sporazumu o partnerstvu između AKP-a
i EU-a.
(2)        Na Četvrtom forumu na visokoj razini o učinkovitosti
pomoći u Busanu tražilo se izravnije uključivanje privatnog sektora
radi unapređenja inovacija, stvaranja prihoda i radnih mjesta, promicanja malih i srednjih poduzeća i poduzetništva, aktiviranja nacionalnih financijskih sredstava
i daljnjeg razvoja inovativnih financijskih mehanizama.
(3)        Uzimajući u obzir navedeno i razvoj međunarodnih
događaja, osobito znatan broj subjekata i načina na koje je
moguće pružiti učinkovitu potporu privatnom sektoru, povezane
programe trebaju provoditi organizacije koje mogu pružati visokokvalitetno
stručne usluge na isplativ način.
(4)        Izmjena Priloga III. odnosi se na brisanje upućivanja na Centar za razvoj poduzetništva (dalje u tekstu „CDE”).
DONIJELO JE OVU ODLUKU:
Članak 1.
1.           Stajalište koje će
zauzeti Unija u Vijeću ministara AKP-a i EU-a u pogledu revizije Priloga
III. Sporazumu o partnerstvu između AKP-a i EU-a temelji se na nacrtu
Odluke Vijeća ministara AKP-a- i EU-a priloženom ovoj Odluci.
2.           Predstavnici Unije u
Vijeću ministara AKP-a i EU-a mogu prihvatiti manje izmjene nacrta Odluke
bez daljnje odluke Vijeća.
Članak 2.
Nakon
njezina donošenja Odluka Vijeća ministara AKP-a i EU-a objavljuje se u Službenom
listu Europske unije.
Sastavljeno u Bruxellesu
                                                                       Za
Vijeće
                                                                       Predsjednik
[1]               Komunikacija Komisije Europskom parlamentu, Vijeću,
Europskom gospodarskom i socijalnom odboru i Odboru regija COM(2011) 637:
„Povećanje učinka razvojne politike EU-a: Plan za promjenu”.
[2]               SL L 317, 15.12.2000., str. 3.
[3]               SL L 287, 4.11.2010., str. 3.
[4]               SL L 317, 15.12.2000., str. 3.
[5]               SL L 287, 4.11.2010., str. 3.
PRILOG
Prijedlogu
ODLUKE VIJEĆA
o stajalištu koje će zauzeti
Europska unija u Vijeću ministara AKP-a i EU-a u pogledu revizije Priloga
III. Sporazumu o partnerstvu između AKP-a i EU-a.

PRILOG
Nacrt
ODLUKE
VIJEĆA MINISTARA AKP-A I EU-A
u
pogledu revizije Priloga III. Sporazumu o partnerstvu između AKP-a i EU-a

VIJEĆE
MINISTARA AKP-a I EU-a,
uzimajući
u obzir Sporazum o partnerstvu između
članica Skupine afričkih, karipskih i pacifičkih država s jedne
strane i Europske zajednice i njezinih država članica s druge strane,
potpisan u Cotonouu 23. lipnja 2000.[1]
(u daljnjem tekstu „Sporazum o partnerstvu između AKP-a i EU-a”), kako je
izmijenjen u Ouagadougouu (Burkina Faso) 22. lipnja 2010.[2], a posebno njegov
članak 100.,
budući
da:
(1)
U
članku 100. Sporazuma o partnerstvu između AKP-a i EU-a navodi se da
Vijeće ministara AKP-a i EU-a na temelju preporuke Odbora za suradnju u
financiranju razvoja AKP-a i EU-a može preispitati, revidirati ili izmijeniti
Priloge I.a, I.b, II., III., IV. i VI. Sporazuma o partnerstvu AKP-a i EU-a.
(2)
Na Četvrtom
forumu na visokoj razini o učinkovitosti pomoći u Busanu stranke
Sporazuma o partnerstvu između AKP-a i EU-a pozvale su na izravnije
uključivanje privatnog sektora radi unapređenja inovacija, stvaranja
prihoda i radnih mjesta,promicanja malog i srednjeg
poduzetništva, aktiviranja
nacionalnih financijskih sredstava i daljnjeg razvoja inovativnih financijskih
mehanizama.
(3)
Uzimajući u
obzir navedeno i razvoj međunarodnih događaja, osobito znatan broj
subjekata i načina na koje je moguće pružiti učinkovitu potporu
privatnom sektoru, povezane programe trebaju provoditi organizacije koje mogu
pružiti visokokvalitetno stručno znanje na isplativ način.
(4)
Izmjena Priloga
III. odnosi se na brisanje upućivanja na  Centar
za razvoj poduzetništva (dalje u tekstu „CDE”).
ODLUČILO JE:
Članak 1.
Prilog
III. Sporazumu o partnerstvu između AKP-a i EU-a mijenja se kako slijedi:
1.           Naslov Priloga III.
zamjenjuje se sljedećim:
„Institucionalna
potpora”
2.           Članak 1. zamjenjuje
se sljedećim:
„Suradnjom
se podupiru institucionalni mehanizmi koji promiču poljoprivredu i ruralni
razvoj. U tom kontekstu, suradnja pomaže jačanju i učvršćivanju
uloge Tehničkog centra za poljoprivrednu i ruralnu suradnju (CTA) u
razvoju sposobnosti institucija država AKP-a, posebno upravljanja
informacijama, kako bi se poboljšao pristup tehnologijama za povećanje
poljoprivredne proizvodnje, komercijalizaciju, prehrambenu sigurnost i ruralni
razvoj.”
3.           Članak 3. zamjenjuje
članak 2.
Članak 2.
Ovom Odlukom potvrđuje se početak
likvidacije Centra za razvoj poduzetništva (CDE) kako slijedi:
1.           Vijeće ministara AKP-a i
EU-a ovlašćuje Izvršni odbor CDE-a za poduzimanje odgovarajućih mjera
za pokretanje likvidacije CDE-a, pod nadzorom Odbora veleposlanika AKP-a i
EU-a.
2.           Likvidacija završava
najkasnije do 31. prosinca 2016.
3.           Likvidacija CDE-a i vezani
troškovi financiraju se iz 11. Europskog razvojnog fonda.
Članak 3.
Ovu
Odluku donosi Vijeće ministara AKP-a i EU-a.

Ova
Odluka stupa na snagu nakon njezina donošenja.
Sastavljeno
u […], […]
 Za Vijeće Europske unije || Za Vijeće ministara AKP-a
 Predsjednik || Predsjednik
[1]               SL L 317, 15.12.2000., str. 3.
[2]               SL L 287, 4.11.2010., str. 3.


				|

		52013PC0677

			Prijedlog ODLUKE VIJEĆA o sklapanju Revidiranog Memoranduma o razumijevanju sa Sjedinjenim Američkim Državama u vezi s uvozom goveđeg mesa životinja koje nisu tretirane određenim hormonom za poticanje rasta i povećanim carinama koje se u Sjedinjenim Američkim Državama primjenjuju na određene proizvode Europske unije /* COM/2013/0677 final - 2013/0324 (NLE) */

			   	OBRAZLOŽENJE
1.           KONTEKST PRIJEDLOGA
Dana 13. svibnja 2009. u Ženevi je potpisan
„Memorandum o razumijevanju između Sjedinjenih Američkih Država i
Europske komisije u vezi s uvozom goveđeg mesa životinja koje nisu
tretirane određenim hormonom za poticanje rasta i povećanim carinama
koje se u Sjedinjenim Američkim Državama primjenjuju na određene
proizvode Europskih zajednica” (dalje u tekstu: Memorandum). Vijeće je
Memorandum dopisom od 12. svibnja 2009 potvrdilo kao međunarodni sporazum
EZ-a.
Memorandumom se utvrđuju razni koraci
povezani s uvozom u EU govedine koja nije tretirana hormonima za poticanje
rasta i trgovinskim sankcijama koje su Sjedinjene Američke Države uvele za
proizvode iz EU-a kao dio spora unutar WTO-a EZ – Mjere povezane s mesom i
mesnim proizvodima (hormoni). Ti su koraci raspodijeljeni u tri faze.
U okviru faze 1. EU je od kolovoza 2009. do
kolovoza 2012. otvorio autonomnu erga omnes carinsku kvotu za
20 000 tona "visokokvalitetne govedine”[1], a SAD je smanjio razinu
sankcija uvedenih za proizvode iz EU-a.
U okviru faze 2., EU je od 1. kolovoza 2012.
do 1. kolovoza 2013. otvorio veću kvotu za 45 000 tona
visokokvalitetne govedine[2],
a SAD je obustavio sve trgovinske sankcije uvedene za proizvode iz EU-a koji su
proizašli iz spora o hormonima.
Memorandumom je predviđeno da, ako
stranke do isteka faze 2. ne postignu sporazum o ulasku u fazu 3., Memorandum
prestane važiti; unatoč tomu, temeljne obveze Memoranduma o otvaranju
kvote za visokokvalitetnu govedinu i obustavi svih trgovinskih sankcija
važeće su dodatnih šest mjeseci.
Trenutačno ne postoji sporazum o ulasku u
fazu 3., ali prestanak važenja Memoranduma nije u interesu ni EU-a ni SAD-a.
Stranke bi se mogle sporazumjeti da se faza 2. produlji do kolovoza 2015., dok
nastave raspravljati o fazi 3.
Izmjenom Memoranduma pojašnjavaju se i
elementi faze 3., ako se stranke sporazume o ulasku u nju na kraju produljene
faze 2. Pravila Memoranduma u pogledu upravljanja dozvolama također se
izmjenjuju na način da se odrazi sustav uveden 2012. i ustrojen po
načelu „prvi po redoslijedu”[3].

Revidirani Memorandum potpisan je dana [xxx]
2.           PRAVNI ELEMENTI PRIJEDLOGA
Prijedlog se sastoji od prijedloga Komisije za
Odluku Vijeća o sklapanju Revidiranog Memoranduma o razumijevanju.
3.           PRORAČUNSKE IMPLIKACIJE
Ne postoje.
2013/0324 (NLE)
Prijedlog
ODLUKE VIJEĆA
o sklapanju Revidiranog Memoranduma o
razumijevanju sa Sjedinjenim Američkim Državama u vezi s uvozom
goveđeg mesa životinja koje nisu tretirane određenim hormonom za
poticanje rasta i povećanim carinama koje se u Sjedinjenim Američkim
Državama primjenjuju na određene proizvode Europske unije
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207., u vezi s člankom
218. stavkom 6. točkom (a),
uzimajući u obzir prijedlog Europske
komisije,
uzimajući u obzir suglasnost Europskog
parlamenta,
budući da:
(1)       U skladu s Odlukom
Vijeća [XXX] od [4],
potpisan je Revidirani Memorandum o razumijevanju sa Sjedinjenim Američkim
Državama u vezi s uvozom goveđeg mesa životinja koje nisu tretirane
određenim hormonom za poticanje rasta i povećanim carinama koje se u
Sjedinjenim Američkim Državama primjenjuju na određene proizvode
Europske unije, podložno njegovu kasnijem sklapanju.
(2)       Sporazum je potrebno odobriti
u ime Europske unije.
DONIJELO JE OVU ODLUKU:
Članak 1.
Ovime se u ime Europske unije odobrava
potpisivanje Revidiranog Memoranduma o razumijevanju sa Sjedinjenim
Američkim Državama u vezi s uvozom goveđeg mesa životinja koje nisu
tretirane određenim hormonom za poticanje rasta i povećanim carinama
koje se u Sjedinjenim Američkim Državama primjenjuju na određene
proizvode Europske unije.
Tekst sporazuma priložen je ovoj Odluci.
Članak 2.
Ova Odluka
stupa na snagu dana [5].
Sastavljeno u Bruxellesu
                                                                       Za
Vijeće
                                                                       Predsjednik
PRILOG
Revidirani Memorandum o razumijevanju sa
Sjedinjenim Američkim Državama u vezi s uvozom goveđeg mesa životinja
koje nisu tretirane određenim hormonom za poticanje rasta i povećanim
carinama koje se u Sjedinjenim Državama primjenjuju na određene proizvode
Europske unije
Članak I.
Svrha i ciljevi
Ovim
Memorandumom Sjedinjene Države i Europska unija namjeravaju postići
sljedeće ciljeve:
1.           u prvoj fazi („faza 1.”)
osigurati privremeno i djelomično:
(a)
širenje od strane EU-a pristupa tržištu
visokokvalitetne govedine i
(b)
smanjenje razine povećanih carina koje
Sjedinjene Američke Države primjenjuju na određene proizvode EU-a,
koje je 1999. odobrio WTO („povećane carine”)
kako bi stranke stekle iskustvo u dodatnoj
trgovini visokokvalitetnom govedinom i kako bi se olakšao prijelaz na
dugoročne uvjete;
2.           osigurati mogućnost
prelaska u drugu fazu („faza 2.”) radi:
(a)
daljnjeg širenja od strane EU-a pristupa tržištu
visokokvalitetne govedine i
(b)
smanjenja povećanih carina na nultu stopu
kako bi stranke stekle iskustvo u dodatnoj
proširenoj trgovini visokokvalitetnom govedinom i kako bi se olakšao prijelaz
na dugoročne uvjete i
3.           osigurati daljnje
mogućnosti za ulazak u treću fazu („faza 3.”) u vezi sa sporom
između stranaka unutar WTO-a EZ – Mjere povezane s mesom i mesnim
proizvodima (hormoni).
Članak II.
Temeljne obveze
1.           Na početku faze 1., EU
će utvrditi autonomnu tarifnu kvotu za visokokvalitetnu govedinu u
godišnjoj količini od 20 000 tona mase proizvoda za koje uvozna
carina za kvotu iznosi nula (0) posto.
2.           Autonomnu tarifnu kvotu iz
stavka 1. EU će otvoriti do 3. kolovoza 2009.
3.           U odnosu na povećane
carine, Sjedinjene Države neće proširiti područje primjene,
izmijeniti podrijetlo proizvodâ podložnih povećanim carinama ili
povećati razinu takvih carina koje su važeće od
23. ožujka 2009.
4.           Ako Sjedinjene Države i EU
uđu u fazu 2., kako je opisana u članku I.2. i dogovorena u
članku IV.2.:
(a)
EU će povećati količinu autonomne
tarifne kvote iz stavka 1. na 45 000 tona mase proizvoda i
(b)
Sjedinjene Države obustavit će sve
povećane carine uvedene u vezi s postupcima rješavanja spora unutar WTO-a EZ
– Mjere povezane s mesom i mesnim proizvodima (hormoni).
5.           Ako Sjedinjene Države i EU
uđu u fazu 3., kako je opisana u članku I.3. i dogovorena u
članku IV.3.:
(a)
EU će održati količinu autonomne tarifne
kvote iz stavka 1. na razini utvrđenoj u stavku 4.(a) i
(b)
Sjedinjene Države opozvat će sve
povećane carine uvedene u vezi s postupcima rješavanja spora unutar WTO-a EZ
– Mjere povezane s mesom i mesnim proizvodima (hormoni).
Članak III.
Upravljanje kvotama
1.           Stranke su suglasne da
će tarifne kvote iz članka II. Komisija dodijeliti na temelju
načela „prvi po redoslijedu”.
2.           Komisija će provesti i
dodijeliti tarifne kvote utvrđene u ovom Memorandumu u skladu s
člankom XIII. Općeg sporazuma o carinama i trgovini (GATT) 1994.,
uključujući njegove napomene za tumačenje. Komisija će
uložiti sve napore u to da tarifne kvote iz članka II. dodijeli na
način da ih uvoznici mogu u potpunosti iskoristiti.
Članak IV.
Praćenje i savjetovanja
1.            Sjedinjene Države i EU:
(a)
pratit će i pregledavati djelovanje ovog
Memoranduma i
(b)
na zahtjev bilo koje od stranaka, voditi dodatna
bilateralna savjetovanja u vezi s djelovanjem ovog Memoranduma,
uključujući pitanja upravljanja kvotama, najkasnije trideset (30)
dana od primitka zahtjeva za savjetovanje u pisanom obliku.
2.           Sjedinjene Države i EU
sastaju se, najkasnije osamnaest (18) mjeseci od datuma utvrđenog u
članku II.2., kako bi pregledali djelovanje u fazi 1. u cilju ulaska u
fazu 2.
3.           Ako Sjedinjene Države i EU
uđu u fazu 2., Sjedinjene Države i EU sastaju se, najkasnije šest (6)
mjeseci od datuma kojeg EU provodi obveze utvrđene u članku II.4.(a),
kako bi pregledali djelovanje u fazi 2. u cilju ulaska u fazu 3. Tim se
pregledom obuhvaćaju, između ostalog, sljedeća pitanja:
(a)
trajanje faze 3.
(b)
status i učinci Memoranduma u odnosu na
Dogovor o pravilima i postupcima za rješavanje sporova (DSU),
(c)
posljedice nepoštovanja uvjeta Memoranduma od
strane bilo koje stranke i
(d)
status i rješavanje svakog postupka rješavanja
spora EZ – Mjere povezane s mesom i mesnim proizvodima (hormoni).
4.           Ako se stranke dogovore o
uvjetima za ulazak u fazu 3., nakon zaključenja pregleda iz stavka 3.,
stranke mogu primjenom postupka utvrđenog u članku V.5. izmijeniti
Memorandum tako da se u njemu odraze dogovoreni zaključci navedenog
pregleda. Takva izmjena neće izmijeniti temeljne obveze iz članka
II.5.
5.           U okviru pregleda stranke su
se dogovorile da izmijene ovaj Memorandum dana [datum
potpisivanja].
Članak V.
 Trajanje, odstupanje i izmjena
1.           Faza 1. trajat će tri
(3) godine od datuma iz članka II.2.
2.           Faza
2. trajat će tri (3) godine od datuma ulaska stranaka u fazu 2.
3.           Faza 3. započet će
nakon upućivanja obavijesti Tijelu za rješavanje sporova WTO-a u tu svrhu.

4.           I Sjedinjene Države i EU mogu
odstupiti od Memoranduma ako drugoj stranki dostave obavijest u pisanom obliku.
Ako bilo koja stranka dostavi takvu obavijest u pisanom obliku, Memorandum
ističe šest (6) mjeseci od datuma dostave takve obavijesti. Ako obje
stranke dostave takvu obavijest u pisanom obliku, Memorandum ističe šest
(6) mjeseci od datuma dostave prve takve obavijesti. Tijekom tog
šestomjesečnog razdoblja obje stranke i dalje ispunjavaju temeljne obveze
iz članka II. koje su se primjenjivale u vrijeme dostave obavijesti o
odstupanju.
5.           Sjedinjene Države i EU mogu
izmijeniti ovaj Memorandum uzajamnim dogovorom u pismenom obliku.
Članak VI.
Definicije
Za potrebe ovog Memoranduma „visokokvalitetna
govedina” znači:
            „Komadi goveđeg mesa dobiveni
od trupova junica i junaca mlađih od trideset mjeseci koji su barem sto
dana prije klanja dobivali hranu koja je sadržavala najmanje 62 posto
koncentrata i/ili nusproizvoda zrnastog krmiva (suha tvar u obroku) te koja
odgovara sadržaju metabolizirajuće energije (ME) od 12,26 megadžula (MJ)
po kilogramu suhe tvari ili ga premašuje. Junice i junci hranjeni na taj
način u prosjeku dobivaju dnevni obrok (u suhoj tvari) koji odgovara
najmanje 1,4 posto žive vage.
            Trup iz kojeg se dobivaju komadi
goveđeg mesa ocjenjuje ocjenjivač kojeg zapošljava nacionalna vlada,
koji ocjenjivanje i razvrstavanje koje iz njega proizlazi zasniva na metodi
koju je odobrila nacionalna vlada. Metodom ocjenjivanja koju primjenjuje
nacionalna vlada i razvrstavanjem moraju se ocijeniti očekivana
kakvoća trupa, uzimajući u obzir zrelost trupa, i obilježja
kakvoće okusa komada goveđeg mesa. Takva metoda ocjenjivanja trupa
obuhvaća ocjenjivanje sljedećih obilježja zrelosti: boje i teksture
dugog leđnog mišića (longissimus dorsi), kostiju i okoštavanja
hrskavice te ocjenjivanje očekivane kakvoće okusa
uključujući kombinirani podatak o međumišićnoj masti i
čvrstoći dugog leđnog mišića, ali nije ograničena na
navedena ocjenjivanja.
            Komadi mesa označuju se u
skladu s člankom 13. Uredbe (EZ) br. 1760/2000.
            Navod ‚visokokvalitetno goveđe
meso’ može se dodati podacima na naljepnici.”
Članak VII.
Pridržavanje prava
1.           Tijekom faze 2. ili faze 3.
ovog Memoranduma ni jedna stranka neće zahtijevati uspostavu povjerenstva
na temelju članka 21.5 DSU-a u pogledu spora EZ – Mjere povezane s mesom
i mesnim proizvodima (hormoni).
2.           Ni ovaj Memorandum ni stranke
koje poduzimaju bilo koji od koraka iz ovog Memoranduma ne prejudiciraju
postojanje neslaganja između stranaka u pogledu provođenja preporuka
i propisa Tijela za rješavanje sporova (DSB) u pogledu spora EZ – Mjere
povezane s mesom i mesnim proizvodima (hormoni).
3.           Ako u Memorandumu nije
drukčije određeno, ovaj Memorandum ne poriče prava i obveze
Sjedinjenih Država i EU-a koje proizlaze iz sporazuma WTO-a.
Članak VIII.
Odnos s pravima WTO-a
1.           Stranke predviđaju da
će faza 3. uključivati i prestanak važenja odobrenja na temelju
članka 22.7 DSU-a o kojem je odlučio DSB na sastanku od 26. srpnja
1999. i da se u skladu s DSU-om neće poduzeti nikakve daljnje mjere u pogledu
spora DS26.
2.           Ovaj Memorandum i mjera na
temelju DSU-a iz stavka 1. ne prejudiciraju pravo ni jedne stranke da
započne novi spor u skladu s DSU-om.
[1]               Uredba Vijeća (EZ) br. 617/2009 od 13. srpnja
2009. o otvaranju autonomne carinske kvote za uvoz visokokvalitetne govedine,
SL L 182, 15.7.2009., str. 1.
[2]               Uredba (EU) br. 464/2012 Europskog parlamenta i
Vijeća od 22. svibnja 2012., SL L 149, 8.6.2012., str. 1.,
[3]               Provedbena uredba Komisije (EU) br. 481/2012 od 7.
lipnja 2012. o utvrđivanju pravila za upravljanje carinskom kvotom za
visokokvalitetno goveđe meso, SL L 148, 8.6.2012., str. 9.
[4]               SL L, , str. .
[5]               Datum stupanja na snagu Sporazuma objavljuje Glavno
tajništvo Vijeća u Službenom listu Europske unije.


				|

		52015PC0095

			Prijedlog ODLUKE VIJEĆA o potpisivanju, u ime Unije, i privremenoj primjeni Sporazuma između Europske unije i Zajednice Dominike o ukidanju viza za kratkotrajni boravak /* COM/2015/095 final - 2015/0048 (NLE) */

			   	OBRAZLOŽENJE
1.           POLITIČKI I PRAVNI
KONTEKST
U Uredbi
Vijeća (EZ) br. 539/2001[1]
navode se treće zemlje čiji državljani moraju imati vizu pri prelasku
vanjskih granica država članica i zemlje čiji su državljani izuzeti
od tog zahtjeva. Uredba (EZ) br. 539/2001 primjenjuje se u svim državama
članicama, osim Irske i Ujedinjene Kraljevine.
Uredbom (EU)
br. 509/2014 Europskog parlamenta i Vijeća[2] izmijenjena je Uredba
(EZ) br. 539/2001 tako što je 19 zemalja prebačeno u Prilog II. u
kojem se navodi popis trećih zemalja čiji su državljani izuzeti od
obveze posjedovanja vize. Tih su 19 zemalja sljedeće: Dominika, Grenada,
Kiribati, Kolumbija, Maršalovi Otoci, Mikronezija, Nauru, Palau, Peru, Sveta
Lucija, Sveti Vincent i Grenadini, Samoa, Salomonovi Otoci, Timor-Leste, Tonga,
Trinidad i Tobago, Tuvalu, Ujedinjeni Arapski Emirati i Vanuatu. Uz
upućivanja na svaku od tih zemalja u Prilogu II. navedena je sljedeća
bilješka: „izuzeće od obveze posjedovanja vize primjenjuje se od dana
stupanja na snagu sporazuma o izuzeću od obveze posjedovanja vize koji se
treba sklopiti s Europskom unijom”.
Uredba (EU)
br. 509/2014 donesena je 20. svibnja 2014. te je stupila na snagu 9.
lipnja 2014. U srpnju 2014. Komisija je dostavila Vijeću preporuku da je
ovlasti za početak pregovora o sporazumima o ukidanju viza sa svakom od
sljedećih 17 zemalja: Dominikom, Grenadom, Kiribatima, Maršalovim Otocima,
Mikronezijom, Nauruom, Palauom, Svetom Lucijom, Svetim Vincentom i Grenadinima,
Samoom, Salomonovim Otocima, Timor-Lesteom, Tongom, Trinidadom i Tobagom,
Tuvaluom, Ujedinjenim Arapskim Emiratima i Vanuatuom[3]. Vijeće je 9.
listopada 2014. dostavilo pregovaračke smjernice Komisiji.
U skladu s uvodnom
izjavom 5. Uredbe (EU) br. 509/2014 i zajedničkom izjavom izdanom u
trenutku donošenja, na Kolumbiju i Peru primjenjuje se poseban postupak kojim
se zahtijeva daljnje ocjenjivanje njihova ispunjavanja odgovarajućih
kriterija, prije nego što Komisija može dostaviti Vijeću preporuke za
odluke o odobrenju otvaranja pregovora o sporazumima o ukidanju viza s tim
dvjema zemljama. Stoga one nisu uključene u navedenu preporuku
Vijeću.
Pregovori o sporazumu o ukidanju viza s
Dominikom i četiri druge karipske zemlje započeli su
12. studenoga 2014. u Bruxellesu. Tijekom tog sastanka mogao se revidirati
cijeli tekst nacrta i postignut je dogovor o većini njegovih aspekata.
Predstavnici karipskih zemalja inzistirali su međutim na pojašnjavanju
određenih odredbi u članku 6. stavku 2. točki (c), članku
8. stavku 1. i članku 8. stavku 4. Nakon nekoliko naknadnih neformalnih
razgovora, Komisija je prihvatila manje izmjene tih članaka. Glavni su
pregovarači parafirali sporazum 11. prosinca 2014.
Države članice obaviještene su tijekom
sastanka Radne skupine za vize u okviru Vijeća koji je održan 21.
studenoga 2014.
Sa strane Unije, pravna je osnova sporazuma
članak 77. stavak 2. točka (a) Ugovora o funkcioniranju Europske
unije (UFEU), u vezi s njegovim člankom 218.
Priloženi
prijedlog predstavlja pravni instrument za sklapanje sporazuma. Vijeće o
tome odlučuje kvalificiranom većinom.
Uzimajući u
obzir činjenicu da će Dominika brzo moći dovršiti svoj interni
postupak ratifikacije te dugo vremensko razdoblje koje je proteklo otkada je
Komisija prvi puta predložila izuzeće državljana Dominike od obveze
posjedovanja vize (u studenome 2012.), prijedlogom odluke o potpisivanju
utvrđuje se privremena primjena sporazuma od datuma njegova potpisivanja u
skladu s člankom 218. stavkom 5. UFEU-a. Uzimajući u obzir
da je prije sklapanja sporazuma potrebna suglasnost Europskog parlamenta,
Komisija će obavijestiti Europski parlament o privremenoj primjeni
sporazuma.
2.           ISHOD PREGOVORA
Komisija smatra da
su ciljevi koje je Vijeće postavilo u svojim pregovaračkim
smjernicama postignuti i da je nacrt sporazuma o ukidanju viza prihvatljiv za
Uniju.
Njegov
konačan sadržaj može se sažeti kako slijedi:
Svrha
Sporazumom se građanima Europske unije i
državljanima Dominike omogućava boravak bez vize na državnom području
druge ugovorne stranke od najviše 90 dana u bilo kojem razdoblju od 180 dana.
Kako bi se osiguralo jednako postupanje prema
svim građanima EU-a, u sporazum je uključena odredba prema kojoj
Dominika može suspendirati primjenu sporazuma ili ga otkazati samo u odnosu na
sve države članice Europske unije te da i Unija može suspendirati primjenu
sporazuma ili ga otkazati samo u odnosu na sve države članice.
Posebni položaj
Ujedinjene Kraljevine i Irske prikazan je u preambuli.
Područje primjene
Ukidanjem viza obuhvaćene su sve
kategorije osoba (nositelji obične, diplomatske, službene i posebne
putovnice) čija svrha putovanja ne uključuje obavljanje plaćene
aktivnosti. Svaka država članica i Dominika mogu za tu kategoriju uvesti
obvezu posjedovanja vize za državljane druge stranke u skladu s primjenjivim
pravom Unije ili nacionalnim pravom. Kako bi se osigurala usklađena
provedba, sporazumu je priložena zajednička izjava o tumačenju
kategorije osoba koje putuju u svrhu obavljanja plaćene aktivnosti.
Trajanje boravka
Sporazumom se građanima Europske unije i
državljanima Dominike omogućava boravak bez vize na državnom području
druge ugovorne stranke od najviše 90 dana u bilo kojem razdoblju od 180 dana.
Zajednička izjava o tumačenju tog razdoblja od 90 dana priložena je
sporazumu.
Sporazumom se uzima u obzir položaj država
članica koje još ne primjenjuju u cijelosti schengensku pravnu
stečevinu. Sve dok nisu dio schengenskog prostora bez unutarnjih granica,
ukidanjem viza državljani Dominike stječu pravo boravka od 90 dana u bilo
kojem razdoblju od 180 dana na državnom području svake od tih država
članica (Bugarske, Hrvatske, Cipra i Rumunjske), neovisno o razdoblju
izračunatom za cijeli schengenski prostor.
Teritorijalna primjena
Sporazum sadržava odredbe o njegovoj teritorijalnoj
primjeni: u slučaju Francuske i Nizozemske, ukidanjem viza državljani
Dominke imali bi pravo na boravak samo na europskim područjima tih država
članica.
Izjave
Sporazumu su
priložene i druge zajedničke izjave:
– o potpunom
širenju informacija o sadržaju i posljedicama sporazuma o ukidanju viza i
povezanim pitanjima, kao što su uvjeti ulaska, i
– o pridruživanju
Norveške, Islanda, Švicarske i Lihtenštajna provedbi, primjeni i razvoju
schengenske pravne stečevine.
3.           ZAKLJUČCI
Imajući na
umu navedene rezultate, Komisija predlaže Vijeću da
–
odluči o potpisivanju sporazuma u ime Unije i
ovlasti predsjednika Vijeća da odredi osobu ili osobe koje će biti
ovlaštene za potpisivanje sporazuma u ime Unije;
–
odobri privremenu primjenu sporazuma do njegova stupanja
na snagu.
2015/0048 (NLE)
Prijedlog
ODLUKE VIJEĆA
o potpisivanju, u ime Unije, i privremenoj
primjeni Sporazuma između Europske unije i Zajednice Dominike o ukidanju
viza za kratkotrajni boravak
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 77. stavak 2. točku (a) u
vezi s njegovim člankom 218. stavkom 5.,
uzimajući u obzir prijedlog Komisije,
budući da:
(1)       Uredbom (EU) br. 509/2014 Europskog parlamenta i Vijeća[4] upućivanje na
Dominku prebačeno je iz Priloga I. u Prilog II. Uredbi Vijeća (EZ)
br. 539/2001[5].

(2)       Uz upućivanje na tu
zemlju navedena je sljedeća bilješka : „izuzeće od obveze
posjedovanja vize primjenjuje se od dana stupanja na snagu sporazuma o
izuzeću od obveze posjedovanja vize koji se treba sklopiti s Europskom
unijom”.
(3)       Vijeće je odlukom od 9.
listopada 2014. ovlastilo Komisiju da pregovara o sporazumu između
Europske unije i Dominike o ukidanju viza za kratkotrajni boravak.
(4)       Pregovori o sporazumu
započeli su 12. studenoga 2014.
(5)       Sporazum, koji je parafiran
11. prosinca 2014. razmjenom pisama, trebalo bi potpisati, a priložene bi
izjave trebalo odobriti. Sporazum bi se trebao primjenjivati privremeno, do
završetka postupaka za njegovo formalno sklapanje.
(6)       U skladu s Protokolom o
stajalištu Ujedinjene Kraljevine i Irske s obzirom na područje slobode,
sigurnosti i pravde i Protokolom o schengenskoj pravnoj stečevini
uključenoj u okvir Europske unije, koji su priloženi Ugovoru o Europskoj
uniji i Ugovoru o funkcioniranju Europske unije, te potvrđujući da se
odredbe Sporazuma ne primjenjuju na Ujedinjenu Kraljevinu i Irsku,
ODLUČILO JE:
Članak 1.
Potpisivanje Sporazuma između Europske
unije i Zajednice Dominike o ukidanju viza za kratkotrajni boravak (dalje u
tekstu Sporazum) odobrava se u ime Unije, podložno njegovu sklapanju.
Tekst Sporazuma priložen je ovoj Odluci.
Članak 2.
Izjave priložene ovoj Odluci odobravaju se u
ime Unije.
Članak 3.
Ovime se ovlašćuje predsjednika
Vijeća da odredi osobu ili osobe koje će biti ovlaštene za
potpisivanje Sporazuma u ime Unije, podložno njegovu sklapanju.
Članak 4.
Sporazum se privremeno primjenjuje od datuma
njegova potpisivanja do završetka postupaka za njegovo sklapanje.
Sastavljeno u Bruxellesu
                                                                       Za
Vijeće
                                                                       Predsjednik
[1]               Uredba Vijeća (EZ) br. 539/2001 od 15. ožujka
2001. o popisu trećih zemalja čiji državljani moraju imati vizu pri
prelasku vanjskih granica i zemalja čiji su državljani izuzeti od tog
zahtjeva, SL L 81, 21.3.2001., str. 1.
[2]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ)
br. 539/2001 o popisu trećih zemalja čiji državljani moraju
imati vizu pri prelasku vanjskih granica i zemalja čiji su državljani
izuzeti od tog zahtjeva, SL L 149, 20.5.2014., str. 67.
[3]               COM (2014) 467, 17.7.2014.
[4]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ) br.
539/2001 o popisu trećih zemalja čiji državljani moraju imati vizu
pri prelasku vanjskih granica i zemalja čiji su državljani izuzeti od tog
zahtjeva, SL L 149, 20.5.2014., str. 67.
[5]               Uredba Vijeća (EZ) br. 539/2001 od 15. ožujka 2001.
o popisu trećih zemalja čiji državljani moraju imati vizu pri
prelasku vanjskih granica i zemalja čiji su državljani izuzeti od tog
zahtjeva, SL L 81, 21.3.2001., str. 1.
PRILOG
Prijedlogu Odluke Vijeća
o potpisivanju, u ime Unije, i
privremenoj primjeni Sporazuma između Europske unije i Zajednice Dominike
o ukidanju viza za kratkotrajni boravak
SPORAZUM
između Europske unije i Zajednice Dominike o
ukidanju viza za kratkotrajni boravak
EUROPSKA UNIJA, dalje u tekstu „Unija”, i
ZAJEDNICA DOMINIKE, dalje u tekstu „Dominika”,
dalje u tekstu zajednički „ugovorne
stranke”,
U CILJU daljnjeg razvoja prijateljskih odnosa
između ugovornih stranaka i u želji olakšanja putovanja osiguranjem ulaska
i kratkotrajnog boravka bez viza za svoje građane,
UZIMAJUĆI U OBZIR Uredbu (EU)
br. 509/2014 Europskog parlamenta i Vijeća od 15. svibnja 2014. o
izmjeni Uredbe Vijeća (EZ) br. 539/2001 o popisu trećih zemalja
čiji državljani moraju imati vizu pri prelasku vanjskih granica i zemalja
čiji su državljani izuzeti od tog zahtjeva, među ostalim,
premještanjem 19 trećih zemalja, uključujući Dominiku, na popis
trećih zemalja čiji su državljani izuzeti od obveze posjedovanja vize
za kratkotrajni boravak u državama članicama Europske unije (EU),
IMAJUĆI NA UMU da se u članku 1.
Uredbe (EU) br. 509/2014 navodi da se za tih 19 zemalja izuzeće od
obveze posjedovanja vize primjenjuje od dana stupanja na snagu sporazuma o
izuzeću od obveze posjedovanja vize koji se zaključuje s Europskom
unijom,
ŽELEĆI zaštititi načelo jednakog
postupanja prema svim građanima EU-a,
UZIMAJUĆI U OBZIR da osobe koje putuju u
svrhu obavljanja plaćene aktivnosti tijekom svojeg kratkotrajnog boravka
nisu obuhvaćene ovim Sporazumom pa se stoga na tu kategoriju nastavljaju
primjenjivati mjerodavna pravila prava Unije i nacionalni propisi država
članica te nacionalni propisi Dominike o obvezi posjedovanja vize ili o
izuzeću od te obveze i o pristupu zapošljavanju,
UZIMAJUĆI U OBZIR Protokol o stajalištu
Ujedinjene Kraljevine i Irske s obzirom na područje slobode, sigurnosti i
pravde i Protokol o schengenskoj pravnoj stečevini uključenoj u okvir
Europske unije, koji su priloženi Ugovoru o Europskoj uniji i Ugovoru o
funkcioniranju Europske unije, te potvrđujući da se odredbe ovog
Sporazuma ne primjenjuju na Ujedinjenu Kraljevinu i Irsku,
SPORAZUMJELE SU SE KAKO SLIJEDI:
Članak 1.
Svrha
Sporazumom se građanima Europske unije i
državljanima Dominike omogućava boravak bez vize na državnom području
druge ugovorne stranke od najviše 90 dana u bilo kojem razdoblju od 180 dana.
Članak 2.
Definicije
Za potrebe ovog Sporazuma:
(a) „država članica“ znači svaka
država članica Europske unije, osim Ujedinjene Kraljevine i Irske;
(b) „građanin Europske unije“ znači
državljanin države članice iz točke (a);
(c) „državljanin Dominike“ znači svaka
osoba koja ima državljanstvo Dominike;
(d) „schengenski prostor“ znači prostor
bez unutarnjih granica koji se sastoji od državnih područja država
članica iz točke (a) koje primjenjuju schengensku pravnu
stečevinu u cijelosti.
Članak 3.
Područje primjene
1. Građani Europske unije koji imaju
valjanu običnu, diplomatsku, službenu ili posebnu putovnicu izdanu od
države članice, mogu bez vize ući na državno područje Dominike i
na njemu boraviti u razdoblju navedenom u članku 4. stavku 1.
Državljani Dominike koji imaju valjanu
običnu, diplomatsku, službenu ili posebnu putovnicu izdanu od Dominike,
mogu bez vize ući na državno područje država članica i na njemu
boraviti u razdoblju navedenom u članku 4. stavku 2.
2. Stavak 1. ne primjenjuje se na osobe koje
putuju u svrhu obavljanja plaćene aktivnosti.
Za tu kategoriju osoba svaka država
članica može zasebno uvesti obvezu posjedovanja vize za državljane
Dominike ili je može ukinuti u skladu s člankom 4. stavkom 3. Uredbe (EZ)
br. 539/2001.
Dominka može za tu kategoriju osoba donijeti
odluku o obvezi posjedovanja vize ili o njezinu ukidanju za državljane svake
države članice zasebno u skladu sa svojim nacionalnim pravom.
3. Ukidanje obveze posjedovanja vize koje je
predviđeno ovim Sporazumom primjenjuje se ne dovodeći u pitanje
propise ugovornih stranaka u vezi s uvjetima za ulazak i kratkotrajni boravak.
Države članice i Dominka zadržavaju pravo odbiti ulazak i kratkotrajni
boravak na svojim državnim područjima ako nije ispunjen jedan od tih
uvjeta ili više njih.
4. Ukidanje obveze posjedovanja vize
primjenjuje se bez obzira na vrstu prijevoza kojim se koristi za prelazak
granica ugovornih stranaka.
5. Pitanja koja nisu obuhvaćena ovim
Sporazumom uređena su pravom Unije, nacionalnim propisima država
članica i nacionalnim pravom Dominike.
Članak 4.
Trajanje boravka
1. Građani Europske unije mogu boraviti
na državnom području Dominike najviše 90 dana u bilo kojem razdoblju od
180 dana.
2. Državljani Dominike mogu boraviti na
državnom području država članica koje u cijelosti primjenjuju
schengensku pravnu stečevinu najviše 90 dana u bilo kojem razdoblju od 180
dana. To razdoblje izračunava se neovisno o trajanju boravka u državi
članici koja još ne primjenjuje u cijelosti schengensku pravnu
stečevinu.
Državljani Dominike mogu boraviti najviše 90
dana u bilo kojem razdoblju od 180 dana na državnom području svake države
članice koja još ne primjenjuje u cijelosti schengensku pravnu
stečevinu, neovisno o izračunatom trajanju boravka na državnom
području država članica koje primjenjuju schengensku pravnu
stečevinu u cijelosti.
3. Ovim se Sporazumom ne utječe na
mogućnost Dominike i država članica produljenja razdoblja boravka na
više od 90 dana u skladu s nacionalnim pravom i pravom Unije.
Članak 5.
Teritorijalna primjena
1. U pogledu Francuske Republike odredbe ovog
Sporazuma primjenjuju se samo na europsko područje Francuske Republike.
2. U pogledu Kraljevine Nizozemske odredbe ovog
Sporazuma primjenjuju se samo na europsko područje Kraljevine Nizozemske.
Članak 6.
Zajednički odbor za upravljanje
Sporazumom
1. Ugovorne stranke osnivaju zajednički
odbor stručnjaka (dalje u tekstu „Odbor”) koji se sastoji od predstavnika
Europske unije i predstavnika Dominike. Uniju predstavlja Europska komisija.
2. Odbor, među ostalim, ima sljedeće
zadatke:
(a) nadzor provedbe ovog Sporazuma;
(b) predlaganje izmjena ili dopuna ovom
Sporazumu;
(c) davanje prijedloga za rješavanje sporova
koji proizlaze iz tumačenja ili primjene odredaba ovog Sporazuma.
3. Odbor se, prema potrebi, sastaje na zahtjev
jedne ugovorne stranke.
4. Odbor donosi svoj poslovnik.
Članak 7.
Odnos između ovog Sporazuma i
postojećih bilateralnih sporazuma o ukidanju obveze posjedovanja viza
između država članica i Dominike
Ovaj Sporazum ima prednost pred odredbama
svakog bilateralnog sporazuma ili dogovora zaključenog između
pojedinih država članica i Dominike ako se njihovim odredbama uređuju
pitanja koja ulaze u područje primjene ovog Sporazuma.
Članak 8.
Završne odredbe
1. Ugovorne stranke ratificiraju ili
odobravaju ovaj Sporazum u skladu sa svojim mjerodavnim unutarnjim postupcima i
Sporazum stupa na snagu prvog dana drugog mjeseca nakon kasnijeg datuma od dva
datuma na koji su ugovorne stranke priopćile jedna drugoj da su navedeni
postupci okončani.
2. Ovaj se Sporazum sklapa na neodređeno
vrijeme, osim ako se otkaže u skladu sa stavkom 5.
3. Ovaj se Sporazum može izmijeniti pisanim
sporazumom ugovornih stranaka. Izmjene stupaju na snagu nakon što ugovorne
stranke obavijeste jedna drugu o okončanju unutarnjih postupaka potrebnih
u tu svrhu.
4. Svaka ugovorna stranka može suspendirati
provedbu cijelog ili dijela ovog Sporazuma, posebno zbog javnog poretka,
zaštite nacionalne sigurnosti ili zaštite javnog zdravlja, nezakonite
imigracije ili ponovnog uvođenja obveze posjedovanja vize od strane neke
od ugovornih stranaka. Odluka o suspenziji priopćuje se drugoj ugovornoj
stranci najkasnije dva mjeseca prije njezina stupanja na snagu. Ugovorna
stranka koja je suspendirala primjenu ovog Sporazuma bez odgode
obavješćuje drugu ugovornu stranku o prestanku postojanja razloga za
suspenziju te ukida suspenziju.
5. Svaka ugovorna stranka može otkazati ovaj
Sporazum pisanom obaviješću drugoj ugovornoj stranci. Ovaj Sporazum
prestaje važiti 90 dana od datuma takve obavijesti.
6. Dominika može suspendirati primjenu ovog
Sporazuma ili ga otkazati samo u odnosu na sve države članice.
7. Unija može suspendirati primjenu ovog
Sporazuma ili ga otkazati samo u odnosu na sve države članice.
Sastavljeno u Bruxellesu, u dva primjerka
svaki na bugarskom, češkom, danskom, engleskom, estonskom, finskom,
francuskom, grčkom, hrvatskom, latvijskom, litavskom, mađarskom,
malteškom, nizozemskom, njemačkom, poljskom, portugalskom, rumunjskom,
slovačkom, slovenskom, španjolskom, švedskom i talijanskom jeziku, pri
čemu je svaki od tih tekstova jednako vjerodostojan.
ZAJEDNIČKA IZJAVA O ISLANDU, NORVEŠKOJ,
ŠVICARSKOJ I LIHTENŠTAJNU
Ugovorne stranke primaju na znanje bliski
odnos između Europske unije i Norveške, Islanda, Švicarske i Lihtenštajna,
posebno na temelju sporazuma od 18. svibnja 1999. i 26. listopada 2004. o
pridruživanju navedenih zemalja provedbi, primjeni i razvoju schengenske pravne
stečevine.
U takvim je okolnostima poželjno da tijela
Norveške, Islanda, Švicarske i Lihtenštajna, s jedne strane, i Dominike, s
druge strane, bez odlaganja sklope bilateralne sporazume o ukidanju viza za
kratkotrajni boravak koji bi sadržavali odredbe kao u ovom Sporazumu.
ZAJEDNIČKA IZJAVA O TUMAČENJU
KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI U
SKLADU S ČLANKOM 3. STAVKOM 2. OVOG SPORAZUMA
Želeći osigurati zajedničko
tumačenje, ugovorne stranke suglasne su da, za potrebe ovog Sporazuma,
kategorija osoba koje obavljaju plaćenu aktivnost obuhvaća osobe koje
ulaze na državno područje druge ugovorne stranke u svrhu obavljanja plaćenog
zanimanja/aktivnosti kao zaposlenik ili pružatelj usluga.
Ta kategorija ne bi trebala obuhvaćati:
— poslovne osobe, tj. osobe koje putuju za
potrebe poslovanja (bez sklapanja radnog odnosa u državi druge ugovorne
stranke),
— sportaše i umjetnike koji obavljaju
aktivnost na ad hoc osnovi,
— novinare koje je uputila medijska kuća
iz njihove matične države, i
— pripravnike u poduzećima.
Provedbu ove izjave nadzire zajednički
odbor prema svojim nadležnostima u skladu s člankom 6. ovog Sporazuma, te može
predložiti izmjene ako to na temelju iskustava ugovornih stranaka smatra
potrebnim.
ZAJEDNIČKA IZJAVA O TUMAČENJU
RAZDOBLJA OD 90 DANA U BILO KOJEM RAZDOBLJU OD 180 DANA KAO ŠTO JE NAVEDENO U
ČLANKU 4. OVOG SPORAZUMA
Ugovorne stranke suglasne su da razdoblje od
najviše 90 dana u bilo kojem razdoblju od 180 dana kako je utvrđeno u
članku 4. ovog Sporazuma znači neprekidni posjet ili nekoliko
uzastopnih posjeta čije ukupno trajanje ne prelazi 90 dana u bilo kojem
razdoblju od 180 dana.
Pojam „bilo koji” podrazumijeva primjenu
pomičnog referentnog razdoblja od 180 dana, računajući
retroaktivno svaki dan boravka u posljednjem razdoblju od 180 dana, kako bi se
provjerilo poštuje li se i dalje uvjet maksimalno dozvoljenog boravka od 90
dana u bilo kojem razdoblju od 180 dana. Među ostalim, to znači da se
u slučaju odsutnosti u neprekinutom razdoblju od 90 dana dozvoljava novi
boravak u trajanju do 90 dana.
ZAJEDNIČKA IZJAVA O INFORMIRANJU
GRAĐANA O SPORAZUMU O UKIDANJU VIZA
Priznajući važnost transparentnosti za
građane Europske unije i Dominike, ugovorne stranke suglasne su osigurati
potpuno širenje informacija o sadržaju i posljedicama sporazuma o ukidanju viza
i povezanim pitanjima, kao što su uvjeti ulaska.